பாடம் 1
ஏமாற்றுக்காரனாகிய யாக்கோபு
நோக்கம்: ஏசாவும் யாக்கோபும் தேவனுடைய திட்டத்தை விட தங்கள் சொந்த ஆசைகளுக்கு முதலிடம் கொடுத்தார்கள் என்பதைப் பிள்ளைகளுக்குக் கற்பித்தல். இதனால் குடும்பத்தில் சண்டைகள் உண்டாயின.
வேத வாசிப்பு: ஆதியாகமம் 25:19-34
மனப்பாட வசனம்: நீதிமொழிகள் 3:6 – “உன் வழிகளிலெல்லாம் அவரை நினைத்துக்கொள்; அப்பொழுது அவர் உன் பாதைகளைச் செவ்வைப்படுத்துவார்.”
பாடத்தை அளித்தல்
தொடக்கப் புள்ளி
பின்வரும் கதையைச் சொல்லுங்கள் அல்லது உங்கள் சொந்தக் கதையை உருவாக்குங்கள்: மூசாவும் காமிசும் சகோதரர்கள். மூசாவிடம் அவன் தானே செய்த அழகான ஒரு கார் இருந்தது. காமிசுக்கு அது வேண்டும். மூசா அதை அவனை விளையாட விடவில்லை. அவர்கள் அந்தக் காருக்காகச் சண்டையிட்டுக் கொண்டனர். அவர்களுடைய அம்மா அவர்களைத் தடுக்க வேண்டியிருந்தது. இருவரும் ஒரே காரை விரும்பினார்கள்.
இன்றைய போதனையின் முக்கிய குறிப்புகள்
1. வேதாகமத்திலும் சண்டையிட்ட இரு சகோதரர்கள் இருந்தனர். அவர்கள் சகோதரர்கள் மட்டுமல்ல; இரட்டையர். அவர்கள் பெயர் ஏசா, யாக்கோபு (ஆதி 25:24-26). அவர்கள் ஈசாக்கின் மகன்கள் என்பதால் ஆபிரகாமின் பேரன்கள் என்று விளக்குங்கள்.
2. ஆதியாகமம் 25:21-26 ஐ உங்கள் சொந்த வார்த்தைகளில் சொல்லுங்கள். இந்த இரு குழந்தைகளும் பிறப்பதற்கு முன்பே ஒருவரோடொருவர் போராடினார்கள். ஏசா தலைப்பிள்ளை (வச. 25, 27). யாக்கோபு இரண்டாவதாகப் பிறந்தான் (வச. 26-27). இந்த வீட்டில் பிரிவினை (எதிரெதிர் பக்கங்கள்) இருந்தது; எனவே அது மகிழ்ச்சியான இடமாக இல்லை (வச. 28).
3. வசனங்கள் 29-34 இன் கதையைச் சொல்லுங்கள். “தலைப்பிள்ளை உரிமை” என்றால் என்ன என்பதைப் பிள்ளைகள் புரிந்துகொள்ளும்படி பாருங்கள்.
•  ஏசா வயலிலிருந்து வந்தபோது, உடனே ஏதாவது சாப்பிடாவிட்டால் இறந்துவிடுவேன் என்று நினைக்குமளவு பசியாயிருந்தான். யாக்கோபு சமைத்துக்கொண்டிருந்தான்; அதன் மணம் அற்புதமாயிருந்தது. படம் 1 ஐக் காட்டுங்கள்.
•  ஆனால் ஏசா தன் தலைப்பிள்ளை உரிமையைத் தனக்குக் கொடுத்தால்தான் உணவு தருவேன் என்று யாக்கோபு சொன்னான். தலைப்பிள்ளை உரிமை என்பது முதல் மகனின் சுதந்திரம்.
•  குடும்பத்தில் ஏசாவுக்கு அந்த விசேஷ இடத்தைக் கொடுத்தவர் தேவனே. ஆனால் இப்போது ஏசாவுக்கு உணவைப் பற்றிய நினைவு மட்டுமே இருந்தது. அவன் பசியாயிருந்தான்; தலைப்பிள்ளையாகப் பெறும் ஆசீர்வாதத்தை விட அதையே அதிகம் கருதினான்.
•  யாக்கோபோ தனக்குரியதல்லாததை விரும்பினான். ஏசா தன் பசியைத் தீர்க்க தன் தலைப்பிள்ளை உரிமையை விற்றுவிட்டான்.
மனப்பாட வசனத்தைப் பதியவைத்தல்
கதைக்கு நம் பதில்
கேள்வி: “ஏசாவும் யாக்கோபும் தாங்கள் செய்த எல்லாவற்றிலும் தேவனை நினைத்தார்களா? அதாவது, தேவன் தங்களிடம் என்ன செய்ய விரும்புகிறார் என்று கேட்க நினைத்தார்களா?”
பதில்: “இல்லை, நினைக்கவில்லை.”
பின்வரும் சூழ்நிலைகளில் என்ன நடக்கும் என்று வகுப்பினர் யோசனைகளைச் சொல்லட்டும்:
•  அ) தேவனுடைய கட்டளைகளுக்குக் கீழ்ப்படியாவிட்டால்.
•  ஆ) பெற்றோரின் கட்டளைகளுக்குக் கீழ்ப்படியாவிட்டால்.
இன்றைய மனப்பாட வசனம் கூறும் ஆலோசனையைப் பின்பற்றுவதே சிறந்த வழி.
மனப்பாட வசனத்தை மீண்டும் சொல்லுங்கள்
நீதிமொழிகள் 3:6 – “உன் வழிகளிலெல்லாம் அவரை நினைத்துக்கொள்; அப்பொழுது அவர் உன் பாதைகளைச் செவ்வைப்படுத்துவார்.”
